שומרי הערים

שומרי הערים הוא רומן מדע בדיוני ופנטזיה פרי עטה של רותם ברוכין, סופרת, מחזאית, תסריטאית ובמאית ישראלית וכלת פרס גפן תשע פעמים.

הספר, שהוא הרומן המלא הראשון של ברוכין, יצא לאור בשנת 2022 בהוצאת כנרת זמורה-ביתן דביר ומבוסס על סדרת סיפורי "שומרי הערים" פרי עטה של ברוכין, אשר התפרסמו החל משנת 2012 וכוללים רומן אחד, שתי נובלות, שלוש נובלטות ומספר סיפורים קצרים. הסדרה כוללת גם פרויקט צילום, וכן הצגה בימתית אינטראקטיבית.

הספר זכה בפרס גפן לשנת 2023.

תקציר העלילה 
עלילת הספר מתקיימת בעולם בדיוני המקביל לעולמנו, ובו עיר היא הרבה יותר ממקבץ של בניינים, בטון, כבישים, פקקים וארנונה. לכל עיר בישראל וברחבי העולם ישנה התגשמות חיה בדמות "רוח עיר", אשר מבטאת את אופייה הייחודי של אותה עיר ומחזיקה בכוחות על-טבעיים ייחודיים המשמשים אותה בין היתר לשם הגנה על תושביה. במקביל לרוחות העיר, העולם כולל גם בני אדם רגילים אשר משמשים כ"שומרי הערים", והם היחידים שמצליחים לזהות ולהכיר בקיומן של רוחות הערים. תפקידם של שומרי הערים הוא להגן, לתמוך ולסייע לרוחות הערים, ובמידת הצורך לשמש כחוליה המקשרת בינן לבין עולם בני האדם.

הספר, המתרחש במדינת ישראל ומחוצה לה, עוקב אחר מסעו של יונתן, בחור ישראלי צעיר ובנו של שומר הערים הנוכחי של ישראל, אשר מיועד לתפקיד שומר הערים העתידי של ישראל מיום היוולדו. על אף תאוות הנדודים וניסיונו של יונתן לפלס את דרכו העצמאית בעולם, הוא מסתגל בהדרגה למימוש ייעודו בחיים כשומר הערים הבא של ישראל, ובמקביל מתוודע לתעלומה מסתורית אשר מקיפה את חייו בעבר, בהווה ובעתיד, במאבק כנגד אויב עתיק ורב עוצמה השואף להשמיד את עצם מהותן של הערים הישראליות.

קישורים חיצוניים 
 שומרי הערים באתר עברית
 סקירה: שומרי הערים | רותם ברוכין באתר "ספקולציה", 26 באפריל 2022
 "הספר החדש של רותם ברוכין יצירת פנטזיה מוצלחת" | ביקורת ספרים באתר סרוגים, 30 במאי 2022

הערות שוליים 

ספרי מדע בדיוני
יצירות זוכות פרס גפן